ปลัดสำนักนายกรัฐมนตรี ระบุ รัฐบาลเปิดจำหน่ายหน้ากากอนามัยราคาต้นทุน ต้องจำกัดการซื้อคนละ 10 ชิ้น ป้องกันสินค้าขาดตลาด
ปลัดสำนักนายกรัฐมนตรี ระบุ รัฐบาลเปิดจำหน่ายหน้ากากอนามัยราคาต้นทุน ต้องจำกัดการซื้อคนละ 10 ชิ้น ป้องกันสินค้าขาดตลาด นายธีรภัทร ประยูรสิทธิ ปลัดสำนักนายกรัฐมนตรี กล่าวว่า รัฐบาลได้นำหน้ากากอนามัยมาจัดจำหน่ายให้กับประชาชนในราคาถูก ที่ทำเนียบรัฐบาล จำนวน 2 จุด และในวันพรุ่งนี้ 8 กุมภาพันธ์ 2563  นายกรัฐมนตรี ได้มอบหมายให้นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดจำหน่ายหน้ากากอนามัย ที่กระทรวงพาณิชย์ และเป็นการดีเดย์ส่งหน้ากากอนามัยไปจำหน่ายทั่วประเทศ ดังนั้นขอประชาชนอย่ากังวล โดยยืนยันว่าหน้ากากอนามัยมีพอเพียงอย่างแน่นอน ส่วนการจำกัดการซื้อคนละ 10 ชิ้นนั้น เพื่อเป็นการบรรเทาให้ประชาชนแต่ละคนมีหน้ากากอนามัยใช้อย่างเพียงพอในช่วง 10 วัน และป้องกันปัญหาการกักตุนจนทำให้เกิดสินค้าขาดตลาด ดังนั้นรัฐบาลจึงจัดจำหน่ายในราคาต้นทุนนอกจากนี้ องค์การเภสัชกรรม กระทรวงสาธารณสุข ได้นำเจลล้างมือและแอลกอฮอล์ มาจัดจำหน่ายในราคาต้นทุนให้กับประชาชนเช่นกัน โดยจะดำเนินการตั้งจุดจำหน่ายให้กับประชาชนในช่วง 2 สัปดาห์นับจากนี้ เพื่ออำนวยความสะดวกให้กับประชาชน